Torsdag kveld gikk hurtigruteskipet MS Trollfjord i Tromsøbrua.

- Trollfjord har truffet et brukar på tur under Tromsøbrua, og har snudd og gått tilbake til kai. Det virker ikke som at det er store skader, men vi vet ikke. Vi har ikke fått sjekket det enda, sier kommunikasjonsrådgiver Stein Lillebo.

Det er 317 gjester ombord på MS Trollfjord, og en besetning på 69. Da skipet traff brua hørtes et høyt smell, og flere falt ombord.

- En gjest er brakt til legevakt med en mindre skade på hånda, opplyser Lillebo.

Begrenset

Brua var en stund stengt på ubestemt tid, i påvente av at Statens vegvesen skulle undersøke brua.

Klokken 21.29 åpnes brua for trafikk igjen.

- Akkurat i dette øyeblikk har vi fått beskjed av veitrafikksentralen om at skadene ikke er større enn at det er fullt forsvarlig å åpne for trafikken, sier stasjonssjef Kurt Pettersen til Nordlys klokka 21.28.

- Vi er fornøyde med at det har utviklet seg sånn.

Kommunikasjonsrådgiver Stein Lillebo opplyser at skadene på MS Trollfjord er begrensede.

- Det norske Veritas har sett på skadene og det har også vi. Det er en inntrykning på babord side akter, en forholdsvis begrensa skade. Det ser ut til at skipet seiler videre i kveld, sier Lillebo klokken 20.10.

Politiet etterforsker

Politiet vil opprette en undersøkelsessak.

- Vi skal undersøke om det har skjedd noe straffbart. Vi kommer allerede i kveld til å snakke med mannskapet på brua, sier innsatsleder Eirik Ruud til Nordlys på stedet.

Ruud sier at også Havarikommisjonen kommer til å undersøke saken.

Passasjerer ramlet

Hurtigruta la fra kai klokken 18.30, og var på vei nordover.

Per Einar Sandvik snakket i telefonen med sin 60 år gamle mor som var på hurtigruteskipet.

- Plutselig hørte jeg et høyt smell i andre enden. Så ble samtalen brutt, sier Sandvik til Nordlys.

- Hun ringte meg opp etter noen minutter og fortalte at hun hadde ramlet på dekk. Årsaken var at skipet hadde truffet Tromsøbrua.

- Synlige skader

Sandvik forteller at moren ble oppskaket av hendelsen. Flere av passasjerene fikk ifølge ham sett brua da skipet snudde.

- Moren min forteller at det er synlige skader på brua. Ikke på selve betongen, men i deler av beskyttelsen rundt brua.

Han sto på kaia i Tromsø, og forteller at folk verken fikk gå av eller på skipet.

- De har sperret av begge veier.